b"\n_START_ARTICLE_\nGameta\n_START_PARAGRAPH_\nGametos (gr. gamete '\xc5\xbemona, sutuoktin\xc4\x97') \xe2\x80\x93 subrendusios lytin\xc4\x97s l\xc4\x85stel\xc4\x97s, galin\xc4\x8dios dalyvauti apvaisinime. Susiliejus vyri\xc5\xa1kai ir moteri\xc5\xa1kai gametoms susidaro zigota \xe2\x80\x93 naujojo organizmo u\xc5\xbeuomazga.\n_START_SECTION_\n\xc5\xbdmogaus gametos\n_START_PARAGRAPH_\nVyr\xc5\xb3 organizme nuo lytin\xc4\x97s brandos iki pat mirties susidaro daugyb\xc4\x97 gamet\xc5\xb3 (spermatozoid\xc5\xb3), kuriose yra po 22 autosomas (nelytines chromosomas) ir po 1 lytin\xc4\x99 chromosom\xc4\x85 \xe2\x80\x93 X arba Y. Vyri\xc5\xa1koji gameta su Y chromosoma apvaisinimo metu u\xc5\xbemezga berniuk\xc4\x85, o su X chromosoma \xe2\x80\x93 mergait\xc4\x99._NEWLINE_Moters organizme visos lytin\xc4\x97s l\xc4\x85stel\xc4\x97s susiformuoja dar vaisiaus stadijoje, o v\xc4\x97liau, sulaukus lytin\xc4\x97s brandos, ma\xc5\xbedaug kas m\xc4\x97nes\xc4\xaf susiformuoja viena (retai 2 ar 3) kiau\xc5\xa1ial\xc4\x85st\xc4\x97, kuri i\xc5\xa1siskiria ovuliacijos metu. Joje yra taip pat 22 autosomos, bet lytin\xc4\x97 chromosoma yra tik X, tad apvaisinimo akimirk\xc4\x85 moteri\xc5\xa1koji gameta b\xc5\xabsimojo individo lyties nelemia._NEWLINE_Kadangi moters lytin\xc4\x97s l\xc4\x85stel\xc4\x97s yra jau nuo pat gimimo, o gyvenimo eigoje jos tik yra \xe2\x80\x9ei\xc5\xa1naudojamos\xe2\x80\x9c, bet negaminamos naujos, tod\xc4\x97l bet koks mutageninis poveikis moters organizmui gali s\xc4\x85lygoti jos palikuonims genetines anomalijas. Pas vyr\xc4\x85 spermatozoid\xc5\xb3 kartos gana da\xc5\xbenai kei\xc4\x8diasi, tod\xc4\x97l jeigu vyras ir tur\xc4\x97jo kok\xc4\xaf nors mutagenin\xc4\xaf poveik\xc4\xaf (pvz., dirbo atominiame laive), tai spermijai, kurie susidaro po vieneri\xc5\xb3 - pusantr\xc5\xb3 met\xc5\xb3 nuo to laiko, kai \xc5\xbealingas veiksnys nustojo veik\xc4\x99s, jau nebeturi mutacij\xc5\xb3, kurios gali b\xc5\xabti susijusios su radiacija."